З’явіліся Бібліі ў кніжнай шафе Андрэя Паўлючыка рознымі шляхамі: некаторыя набываў сам на інтэрнэт-аўкцыёнах ці замаўляў у выдаўцоў, нейкія падарылі сябры ці перадалі “ў спадчыну” аднадумцы. Часам даводзіцца шукаць пэўныя экзэмпляры і чакаць запаветнае выданне гадамі – так, за адной Бібліяй ён “ганяўся” ажно 8 гадоў. А вось старая славянская Біблія з Мінска сама знайшла яго: пасля сюжэту на тэлебачанні, прысвечанага калекцыі брастаўчаніна, з Андрэем звязалася жанчына і перадала гэтую кнігу, так бы мовіць, у надзейныя рукі.